de la Compagnie, aussi tost que les premiers Complimens furent faits. Cependant Leonise qui avoit veû entrer Belesis, tournoit continuellement la teste pour regarder s’il parloit à Cleodore : mais comme elle vit qu’ils ne se disoient presques rien, & qu’ils venoient où elle estoit, le dépit qu’elle avoit eu en diminua. Elle ne laissa pourtant pas de s’en vouloir vanger, comme elle le fit un moment apres : car Seigneur, vous sçaurez que Belesis qui en entrant dans cette Chambre avoit plustost choisi d’aller vers Cleodore que vers Leonise, parce qu’elle estoit seule avec Hermogene ; ne vit pas plustost qu’ils estoient separez, & meslez dans le reste de la Compagnie, qu’il se mit aupres de Leonise, qui pour se vanger, comme l’ay desja dit, le reçeut avec une froideur qui ne le consola pas de tous ses desplalsirs secrets. Car se tournant un moment apres vers Tisias, qui estoit de l’autre costé, afin d’aprendre à Belesis par son experience, quel dépit est celuy de voir preferer un autre à soy ; il ne pût l’obliger à luy parler de tout le reste du jour.

Mais pendant que Leonise se vangeoit de cette sorte, Cleodore qui avoit une impatience estrange de s’esclaircir absolument de ce qu’Hermogene luy avoit dit, fit si bien que sans que personne pûst prendre garde qu’elle eust affecté la chose, elle fit que toute la Compagnie prit la resolution de s’aller promener au bord du Fleuve qui passe à Suse : Cleodore n’ayant pas voulu aller à la promenade ordinaire, parce qu’elle n’auroit pas eu la liberté de parler à Belesis comme elle le vouloit. Comme Tisias estoit aupres de Leonise ; & qu’il estoit d’une condition si considerable dans Suse ; que personne ne luy pouvoit disputer la place qu’il vouloit prendre, ce fut luy qui mit Leonise dans le Chariot, où
<references/>
Scudéry - Artamène ou le Grand Cyrus, cinquième partie, 1654.djvu/556